II.
Predkladacia správa
k návrhu na zmenu v prílohe č. 1 „Projekty výskumu a vývoja odporúčané na riešenie“ k materiálu k uzneseniu vlády SR č. 834/2000 

Vláda Slovenskej republiky svojím uznesením č. 834/2000 zo dňa 18. 10. 2000 schválila návrh na použitie majetku Fondu národného majetku v súlade s § 28 ods. 3 písm. b) bod 4 zákona č. 92/1991 Zb. v znení neskorších predpisov v roku 2000 vo výške 106,0 mil. Sk na Rozvojové programy výskumu a vývoja na urýchlenie reštrukturalizácie a zvýšenie konkurencieschopnosti slovenskej ekonomiky podľa menovitého zoznamu úloh uvedených v prílohe č. 1 predloženého materiálu „Projekty výskumu a vývoja odporúčané na riešenie“. Súčasťou tohto zoznamu je aj úloha č. 4 „Zvýšenie presnosti merania množstva zemného plynu pri prevádzkových tlakoch nad 0,3 MPa zabezpečením metrologickej nadväznosti meradiel“, na realizáciu ktorej Úrad pre normalizáciu, metrológiu a skúšobníctvo SR uzavrel dohodu s Ministerstvom školstva SR. Realizátorská organizácia - SPP, š. p. však  v priebehu formovania projektu zmenil stanovisko k uplatneniu výsledkov vývoja v súčasnom období, takže ÚNMS SR dospel  k záveru o nerealizovateľnosti danej úlohy.
Z uvedeného dôvodu ÚNMS SR predkladá vláde SR návrh na vyňatie úlohy „Zvýšenie presnosti merania množstva zemného plynu pri prevádzkových tlakoch nad 0,3 MPa zabezpečením metrologickej nadväznosti meradiel“ z menovitého zoznamu úloh k uvedenému uzneseniu vlády. Zároveň predkladá návrh nahradiť túto úlohu novou úlohou „Zvýšenie presnosti merania množstva tlakom skvapalnených uhľovodíkov pri prevádzkových tlakoch do 2 MPa zabezpečením metrologickej nadväznosti meradiel v rámci SR“. Riešenie tejto úlohy je veľmi aktuálne a to z dôvodu prudkého rastu počtu automobilov používajúcich ako palivo tlakom skvapalnené plyny (LPG) a s tým súvisiaci rýchly rast počtu čerpacích staníc na LPG. Navrhovaný postup prác sleduje dodržanie doby riešenia pôvodnej úlohy – do 07/2003, pričom náklady na realizáciu úlohy zostávajú nezmenené. 
Navrhovaná zmena nebude mať finančné dôsledky na štátny rozpočet v roku 2002 ani 2003. Nemá finančný, ekonomický, environmentálny vplyv, ani vplyv na zamestnanosť.
Návrh na zmenu v prílohe č. 1 k materiálu k uzneseniu vlády SR č. 834/2000 sa predkladá na rokovanie vlády Slovenskej republiky po prerokovaní s príslušnými orgánmi v pripomienkovom konaní.